LV Eiropas Savienības Oficiālais Vēstnesis L 58/14

KOMISIJAS REGULA (ES) 2017/378

(2017. gada 3. marts),

ar ko attiecībā uz konkrētām aromatizējošām vielām groza Eiropas Parlamenta un Padomes Regulas (EK) Nr. 1334/2008 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK (1) un jo īpaši tās 11. panta 3. punktu,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,

tā kā:

(1) Regulas (EK) Nr. 1334/2008 I pielikumā noteikts Savienības saraksts ar aromatizētājiem un izejmateriāliem, kas paredzēti lietošanai pārtikā vai uz tās, un to lietošanas nosacījumi.

(2) Aromatizējošo vielu saraksts tika pieņemts ar Komisijas Īstenošanas regulu (ES) Nr. 872/2012 (3), kā arī iekļauts Regulas (EK) Nr. 1334/2008 I pielikuma A daļā.

(3) Minēto sarakstu var atjaunināt saskaņā ar vienoto procedūru, kas minēta Regulas (EK) Nr. 1331/2008 3. panta 1. punktā, vai nu pēc Komisijas iniciatīvas, vai pēc dalībvalsts vai ieinteresētas personas pieteikuma saņemšanas.

(4) Aromatizētāju un izejmateriālu Savienības sarakstā iekļautas vairākas vielas, par kurām Eiropas Pārtikas nekaitīguma iestāde (“Iestāde”) ir pieprasījusi papildu zinātniskos datus, kas jāsniedz, lai pabeigtu novērtēšanu pirms Regulas (EK) Nr. 1334/2008 I pielikuma A daļā noteiktajiem termiņiem.

(5) Attiecībā uz vielām, ko aptver aromatizētāju grupas izvērtējums (FGE 203) rev.1, Savienības sarakstā noteiktais termiņš pieprasīto papildu zinātnisko datu iesniegšanai bija 2012. gada 31. decembris. FGE203 rev.1 attiecas uz šādām vielām: deka-2,4-diēn-1-ols (FL Nr. 02.139), hepta-2,4-diēn-1-ols (FL Nr. 02.153), heksa-2,4-diēn-1-ols (FL Nr. 02.162), nona-2,4-diēn-1-ols (FL Nr. 02.188), heksa-2-(trans),4-(trans)-dienāls (FL Nr. 05.057), trideka-2-(trans),4-(cis),7-(cis)-trienāls (FL Nr. 05.064), nona-2,4-dienāls (FL Nr. 05.071), 2,4-dekadienāls (FL Nr. 05.081), hepta-2,4-dienāls (FL Nr. 05.084), penta-2,4-dienāls (FL Nr. 05.101), undeka-2,4-dienāls (FL Nr. 05.108), dodeka-2,4-dienāls (FL Nr. 05.125), okta-2-(trans),4-(trans)-dienāls (FL Nr. 05.127), deka-2-(trans),4-(trans)-dienāls (FL Nr. 05.140), deka-2,4,7-trienāls (FL Nr. 05.141), nona-2,4,6-trienāls (FL Nr. 05.173), 2,4-oktadienāls (FL Nr. 05.186), trans-2, trans-4-nonadienāls (FL Nr. 05.194), trans-2, trans-4-undekadienāls (FL Nr. 05.196) un heksa-2,4-dienilacetāts (FL Nr. 09.573). Pieteikuma iesniedzējs minētos datus ir iesniedzis.

(6) Minēto ķīmisko vielu grupā ietilpst vielas heksa-2-(trans),4-(trans)-dienāls (FL Nr. 05.057) un deka-2-(trans),4-(trans)-dienāls (FL Nr. 05.140), kas tika izmantotas kā grupas reprezentatīvās vielas un par ko bija iesniegti toksiskuma dati.

(7) Iestāde ir novērtējusi šo divu reprezentatīvo vielu genotoksiskumu 2014. gada 26. marta zinātniskajā atzinumā (4).

(8) Attiecībā uz heksa-2-(trans),4-(trans)-dienālu (FL Nr. 05.057) tā apstiprināja bažas par drošumu, pamatojoties uz pierādījumiem publikācijās, kurās ziņots par DNS aduktu inducēšanu dažādās sistēmās in vitro un in vivo, IARC klasifikāciju kā iespējami kancerogēnas vielas cilvēkiem, ņemot vērā IARC secinājumu, ka mehānistiski dati sniedz papildu pamatojumu par to, ka dati par kancerogenitāti dzīvniekiem attiecas arī uz cilvēkiem un ka pastāv vidēji pārliecinoši pierādījumi tam, ka audzēju inducē genotoksiskuma mehānisms.

(9) Attiecībā uz deka-2-(trans),4-(trans)-dienālu (FL Nr. 05.140) tā secināja, ka nevar izslēgt genotoksiskuma mehānismu bez robežvērtībām, pamatojoties uz to, ka pastāv dažas norādes par genotoksiskumu in vivo pētījumos, un ņemot vērā in vitro pētījumos iegūtos pierādījumus par dažādu veidu DNS bojājumu (oksidētas DNS bāzes un liels aduktu daudzums) inducēšanu.

(10) Kopumā Iestāde secināja, ka bažas par genotoksiskumu nevar izslēgt attiecībā uz abām grupas reprezentatīvajām vielām un šo secinājumu var līdzīgi piemērot citām FGE 203. grupas vielām.

(11) Ieinteresētās personas ir norādījušas, ka tās veic dažādus toksiskuma pētījumus par FGE 203. grupas vielām, ņemot vērā Iestādes paustās bažas. Turklāt Komisija ir pieprasījusi papildu informāciju, lai varētu pilnībā novērtēt šo vielu drošumu.

(12) Atbalstītāji pētījumus un informāciju iesniedza 2016. gada 26. septembrī.

(13) Kamēr Iestāde nav novērtējusi FGE grupas vielas, kamēr šīs vielas nav pilnīgi izvērtētas saskaņā ar EFSA CEF grupas procedūru un kamēr nav pabeigts attiecīgais reglamentējošais process, ir lietderīgi ierobežot šo vielu lietošanas nosacījumus, atļaujot tikai to pašreizējo lietojumu.

(14) Tehnisku apsvērumu dēļ būtu jānosaka pārejas periodi attiecībā uz pārtiku, kas neatbilst pielikumā izklāstītajiem nosacījumiem un kura laista Savienības tirgū vai no trešām valstīm nosūtīta uz Savienību pirms šīs regulas stāšanās spēkā.

(15) Tāpēc Regulas (EK) Nr. 1334/2008 I pielikuma A daļa būtu attiecīgi jāgroza.

(16) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1334/2008 I pielikuma A daļu groza saskaņā ar šīs regulas pielikumu.

2. pants

1. Pārtiku, kurai pievienota kāda no šīs regulas pielikumā iekļautajām aromatizējošām vielām un kura neatbilst šīs regulas pielikumā izklāstītajiem nosacījumiem, un kura ir likumīgi laista tirgū pirms šīs regulas stāšanās spēkā, drīkst tirgot līdz tās minimālā derīguma termiņa beigām vai līdz datumam “izlietot līdz”.

2. Pārtiku, kurai pievienota kāda no šīs regulas pielikumā iekļautajām aromatizējošām vielām un kura neatbilst šīs regulas pielikumā izklāstītajiem nosacījumiem, un kura importēta Savienībā no trešās valsts, drīkst tirgot līdz tās minimālā derīguma termiņa beigām vai datumam“izlietot līdz”, ja vien šādas pārtikas importētājs var pierādīt, ka minētā pārtika no attiecīgās trešās valsts nosūtīta un ceļā uz Savienību bijusi pirms šīs regulas stāšanās spēkā.

3. Šā panta 1. un 2. punktā paredzētie pārejas periodi neattiecas uz aromatizējošo vielu maisījumiem.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 3. martā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 34. lpp.

(2) OV L 354, 31.12.2008., 1. lpp.

(3) Komisijas 2012. gada 1. oktobra Īstenošanas regula (ES) Nr. 872/2012, ar ko pieņem Eiropas Parlamenta un Padomes Regulā (EK) Nr. 2232/96 paredzēto aromatizējošo vielu sarakstu, iekļauj to Eiropas Parlamenta un Padomes Regulas (EK) Nr. 1334/2008 I pielikumā un atceļ Komisijas Regulu (EK) Nr. 1565/2000 un Komisijas Lēmumu 1999/217/EK (OV L 267, 2.10.2012., 1. lpp.).

(4) Scientific Opinion on Flavouring Group Evaluation 203 Rev 1 (FGE.203 Rev1): alpha,beta-unsaturated aliphatic aldehydes and precursors from chemical subgroup 1.1.4 of FGE.19 with two or more conjugated double-bonds and with or without additional non-conjugated double-bonds. EFSA Journal 2014;12(4):3626, 31. lpp. doi:10.2903/j.efsa.2014.3626. Pieejams tiešsaistē: www.efsa.europa.eu/efsajournal.